Man deur polisiebeampte doodgeskietDie polisie het Donderdag ŉ man by die Kwaggasrand-gholfbaan in die weste van Pretoria doodgeskiet. Brig. Neville Malila, woordvoerder van die polisie, sê polisiebeamptes het die gebied gepatrolleer toe hulle sien ŉ man hardloop weg van hulle af waarna hulle hom agternagesit het. Malila sê een van die polisiebeamptes kon daarin slaag om die man in te haal waarna hy die polisiebeampte met ŉ skerp voorwerp aangeval het. Die polisiebeampte het drie skote op die man afgevuur waarvan een hom getref het. Hy is later in die hospitaal oorlede. Malila sê ŉ groot mes, ŉ skêr en drie selfone is op die toneel gevind. Hy sê daar is ook die dwelms nyaope en dagga beslag gelê. Die polisiebeampte is na ŉ hospitaal geneem vir sy beserings en is later ontslaan. Die onafhanklike polisie-ondersoekdirektoraat (Opod) sal die saak ondersoek. Die polisie ondersoek intussen sake van moord, die besit van dwelms, kwaadwillige saakbeskadiging, die aanval van ŉ polisiebeampte en aanranding met die doel om ernstig te beseer.